**Anexa la**

**Ordinul ministrului mediului, apelor și pădurilor**

 **nr. .............**

**Ghid de finanţare**

**a Programului aferent schemei de ajutor de stat „Sprijin în vederea achiziționării de tractoare şi mașini agricole autopropulsate”**

**CAPITOLUL I**

**Dispoziţii generale**

**Articolul 1**

**Ghidul de finanţare**

Ghidul de finanţare, denumit în continuare *ghid*, constituie un suport informativ, având rolul de a furniza informaţii esenţiale cu privire la derularea Programului aferent schemei de ajutor de stat **„Sprijin în vederea achiziționării de tractoare şi mașini agricole autopropulsate”**, denumit în continuare *program*.

**Articolul 2**

**Scopul și obiectul programului**

(1) Scopul programului constă în sprijinirea producătorilor agricoli care își desfășoară activitatea în domeniul producției agricole primare, în vederea achiziționării de tractoare și mașini agricole autopropulsate, inclusiv a accesoriilor agricole aferente, noi, mai puțin poluante.

(2) Obiectul programului îl constituie acordarea unui sprijin financiar nerambursabil producătorilor agricoli, persoane fizice, în conformitate cu schema de ajutor de stat „Sprijin în vederea achiziționării de tractoare şi mașini agricole autopropulsate” aprobată prin (......) în vederea îmbunătățirii nivelului global de performanță și sustenabilitate a exploatației agricole, în special prin reducerea costurilor de producție sau prin îmbunătățirea și reorientarea producției.

(3) În cadrul programului, Administraţia Fondului pentru Mediu are calitatea de furnizor al ajutorului de stat, precum și de administrator al schemei de ajutor de stat.

(4) Indicatorii de performanţă şi eficienţă a programului îi reprezintă:

a) numărul de autovehicule casate;

b) numărul de tractoare/mașini agricole autopropulsate achiziționate în cadrul programului;

c) reducerea anuală a emisiilor de CO\_2 calculată ca produs între: (1) numărul de autovehicule casate/numărul de tractoare şi mașini agricole autopropulsate achiziţionate anual, (2) numărul mediu de km parcurşi anual de tractorul sau mașină agricolă autopropulsată şi (3) diferenţa între media emisiilor de CO\_2/km aferentă autovehiculelor uzate, casate şi media emisiilor de CO\_2/km aferentă tractoarelor şi mașinilor agricole autopropulsate achiziţionate anual, în cadrul programului.

**Articolul 3**

**Sursa de finanţare pentru derularea programului**

(1) Finanţarea programului se realizează din veniturile încasate la Fondul pentru mediu, în limita creditelor de angajament şi bugetare prevăzute cu această destinaţie prin bugetul anual al Fondului pentru mediu, aprobat conform legii.

(2) Programul are caracter multianual şi se desfăşoară la nivel naţional.

**Articolul 4**

**Definiţii**

(1) În sensul prezentului ghid, termenii şi expresiile de mai jos se definesc astfel:

1. **analiza documentelor** - procesul în cadrul căruia se verifică conformitatea cererii de finanțare și a documentelor încărcate de solicitanții de ajutor de stat în aplicaţia informatică, precum şi valabilitatea acestora, în vederea stabilirii eligibilității solicitanților și proiectelor propuse spre finanțare;
2. **aplicaţie informatică** - software administrat şi pus la dispoziţie gratuit de către AFM, prin intermediul căruia este gestionat programul, denumit în cuprinsul ghidului *aplicaţie*;
3. **accesorii agricole** - echipamentele sau atașamentele suplimentare care extind funcționalitatea și capacitatea vehiculelor agricole, proiectate pentru a efectua o varietate de sarcini agricole specifice, cum ar fi aratul, semănatul, recoltarea, fertilizarea, irigarea și altele; cu titlu de exemplu, intră în această categorie: pluguri, semănători, cultivatoare, remorci, echipamente de fertilizare și irigare, combinate de recoltat etc.;
4. **ajutor de stat** - finanțarea acordată de AFM cu titlu de ajutor de stat în baza schemei de ajutor de stat, în conformitate cu Regulamentul (UE) 2022/2472 al Comisiei din 14 decembrie 2022 de declarare a anumitor categorii de ajutoare în sectoarele agricol și forestier și în zonele rurale ca fiind compatibile cu piața internă, în aplicarea articolelor 107 și 108 din Tratatul privind funcționarea Uniunii Europene;
5. **atestat de producător** - documentul care certifică calitatea de producător agricol, astfel cum este definit la art. 2 lit. c) din Legea 145/2014 pentru stabilirea unor măsuri de reglementare a pieței produselor din sectorul agricol, cu modificările și completările ulterioare;
6. **autovehicul uzat** - orice autoturism, microbuz, autoutilitară ușoară sau autospecială/autospecializată ușoară, tractor/mașină agricolă autopropulsată care va fi predat/ă spre casare;
7. **beneficiar** - solicitantul căruia i-a fost aprobată de Administrația Fondului pentru Mediu acordarea ajutorului de stat, în condițiile prezentului ghid;
8. **cedent** - proprietarul unui autovehicul care predă spre casare, către un colector autorizat, propriul autovehicul uzat, în favoarea beneficiarului. Cedentul poate fi:

i.persoana fizică având domiciliul sau reşedinţa în România, care deţine în proprietate un autovehicul uzat înmatriculat pe numele său, moştenitorii acesteia sau cea care l-a dobândit printr-o decizie judecătorească, partaj sau donaţie, după caz;

ii.persoana juridică română, de drept public ori de drept privat, ori entitatea fără personalitate juridică sau organizaţia profesională care este organizată şi îşi desfăşoară activitatea în una dintre formele de exercitare a profesiei liberale, cu sediul profesional în România, inclusiv instituţia din sistemul de apărare, ordine publică şi siguranţă naţională, care deţine în proprietate un autovehicul uzat înmatriculat pe numele său, dobândit printr-o hotărâre judecătorească, hotărâre a consiliului local, preluare de patrimoniu, reorganizare, după caz;

1. **cerere de decontare** - cererea depusă de către un dealer validat în baza căreia se verifică și se virează de Administrația Fondului pentru Mediu contravaloarea cheltuielilor eligibile, al cărui model este prevăzut în anexa nr. 4 la prezentul ghid;
2. **cerere de finanțare -** cererea pe care solicitantul o completează, prin tehnoredactare, în aplicație, în cadrul sesiunii de înscriere, în vederea acordării ajutorului de stat de către Administrația Fondului pentru Mediu, pentru finanțarea achiziției unui tractor sau a unei mașini agricole autopropulsate, precum și accesoriile agricole, în baza schemei de ajutor de stat; odată cu completarea cererii de finanțare, solicitantul încarcă în aplicație documentele din dosarul de finanțare; modelul cererii este prevăzut în anexa nr. 3 la prezentul ghid;
3. **cerere de validare** - cererea pe care dealerul o completează, prin tehnoredactare, în aplicație, în vederea acordării dreptului de a participa în program în calitate de dealer validat; odată cu completarea cererii de validare, dealerulîncarcă în aplicație documentele din dosarul de validare; modelul cererii este prevăzut în anexa nr. 1 la prezentul ghid;
4. **colector autorizat** - operatorul economic, cu personalitate juridică sau entitate fără personalitate juridică, autorizat să desfăşoare activităţi de colectare, colectare şi tratare a vehiculelor scoase din uz, potrivit prevederilor Legii nr. [212/2015](https://www.sintact.ro/#/dokument/16949118?cm=DOCUMENT) privind modalitatea de gestionare a vehiculelor şi a vehiculelor scoase din uz, cu modificările ulterioare; informaţii privind colectorii autorizaţi se regăsesc la nivelul agenţiilor teritoriale pentru protecţia mediului;
5. **contract de participare** - actul juridic încheiat între dealerul validat şi Administrația Fondului pentru Mediu prin care se stabilesc drepturile şi obligaţiile corelative ale părţilor, în vederea implementării proiectelor derulate în aplicarea ghidului de finanțare și a schemei de ajutor de stat; modelul contractului este prevăzut la anexa nr. 2 la prezentul ghid;
6. **contribuție proprie** - suma asigurată din surse proprii de către beneficiar, reprezentând un procent fix de 35% din valoarea totală de achiziție a tractorului/mașinii agricole autopropulsate noi, inclusiv accesoriile agricole aferente; în cazul tinerilor fermieri, contribuția proprie este un procent de 20% din valoarea totală de achiziție a tractorului/mașinii agricole autopropulsate noi, inclusiv accesoriile agricole aferente;
7. **data acordării ajutorului** - data la care dreptul legal de a primi ajutorul este conferit beneficiarului în conformitate cu regimul juridic aplicabil, respectiv data aprobării finanțării de către Administrația Fondului pentru Mediu;
8. **dealer** - persoană juridică română, operator economic constructor/importator de tractoare și mașini agricole autopropulsate sau reprezentant autorizat al constructorului/importatorului;
9. **dealer validat** - dealerulcare a încheiatcontract de participare cu Administrația Fondului pentru Mediu în cadrul programului;
10. **intensitatea ajutorului de stat** - procentul finanțat de Administrația Fondului pentru Mediu din valoarea de achiziție a tractorului nou sau a mașinii agricole autopropulsate noi, procent care cuprinde și accesoriile agricole aferente;
11. **mașină agricolă autopropulsată** - vehicul motorizat, special conceput pentru a îndeplini diverse operațiuni agricole fără a necesita un alt vehicul pentru tracțiune; aceste mașini sunt echipate cu propriul motor și sistem de propulsie, permițându-le să se deplaseze autonom pe terenurile agricole; ele sunt proiectate pentru a executa sarcini specifice în agricultură, cum ar fi recoltarea, pulverizarea pesticidelor, cosirea fânului, balotarea și alte operațiuni similare; cu titlu de exemplu, intră în această categorie: combine de recoltat, tractoare autopropulsate, pulverizatoare autopropulsate, cositori autopropulsate etc.;
12. **momentul înscrierii în program** - momentul încărcării în aplicație de către solicitantul de ajutor de stat a documentelor prevăzute la art. 14 alin. (1) din prezentul ghid;
13. **producția agricolă primară** - producția de produse ale solului și ale creșterii animalelor, enumerate în anexa I la Tratatul privind funcționarea Uniunii Europene, fără a se efectua nicio altă operațiune de modificare a naturii produselor respective;
14. **schema de ajutor de stat** - schema de ajutor de stat **„Sprijin în vederea achiziționării de tractoare şi mașini agricole autopropulsate”**, aprobată prin (...........);
15. **sesiune de înscriere** - perioadă determinată, pe parcursul căreia solicitantul de ajutor de stat se poate înscrie în program şi încarcă dosarul de finanţare;
16. **sesiune de validare** - perioadă determinată, pe parcursul căreia dealerul se poate înscrie în vederea participării în program şi transmite la Administrația Fondului pentru Mediu dosarul de validare;
17. **solicitant de ajutor de stat** - producător agricol, persoană fizică, care își desfășoară activitatea în domeniul producției agricole primare și depune în aplicație o cerere de finanțare în vederea acordării ajutorului de stat pentru finanțarea achiziției unui tractor sau a unei mașini agricole autopropulsate, precum și accesoriile agricole, denumit în cuprinsul ghidului *solicitant*;
18. **tânăr fermier -** persoana cu vârsta până la 40 ani, inclusiv, la momentul depunerii cererii de finanțare, care îndeplinește cerința de a fi „șeful exploatației” prin deținerea atestatului de producător;
19. **tractor** - vehiculul cu motor, pe roți sau pe șenile, conceput special pentru a trage sau a împinge anumite utilaje sau remorci folosite în exploatările agricole sau pentru alte lucrări, care se deplasează numai ocazional pe drumul public.

(2) În cuprinsul prezentului ghid sunt utilizate următoarele reguli de interpretare:

1. termenul de „zi” sau „zile” reprezintă zi calendaristică ori zile calendaristice, dacă nu se specifică altfel. Termenul se calculează fără a se lua în calcul prima şi ultima zi, iar când ultima zi cade într-o zi nelucrătoare, termenul se prelungeşte până în prima zi lucrătoare care urmează. Documentele şi actele solicitate prin ghid pot fi utilizate şi în data eliberării lor;
2. cu excepţia unor prevederi contrare, cuvintele la forma de singular includ şi forma de plural şi viceversa, acolo unde acest lucru este permis de context.

(3) În cuprinsul prezentului ghid sunt utilizate următoarele acronime:

1. AFM - Administraţia Fondului pentru Mediu;
2. TVA - taxa pe valoarea adăugată.

**Articolul 5**

**Etapele programului**

Etapele programului sunt următoarele:

1. publicarea pe pagina de internet a AFM a informaţiilor necesare demarării sesiunii de validare a dealerilor;
2. derularea procesului de validare a dealerilor;
3. publicarea pe pagina de internet a AFM a informaţiilor necesare demarării sesiunii de înscriere a solicitanţilor de finanțare;
4. înscrierea solicitanților în program şi rezervarea sumelor aferente finanţării, etapă care poate fi derulată în paralel cu acţiunile menţionate la lit. b)-d);
5. selectarea de către solicitanţi a unui dealer validat, prin intermediul aplicaţiei;
6. analiza documentelor încărcate de solicitanţi, prin intermediul dealerilor selectați;
7. aprobarea/respingerea cererilor de finanțare de către dealer, prin intermediul aplicaţiei;
8. aprobarea/respingerea acordării ajutoarelor de stat de către AFM, în baza listelor generate de aplicaţie;
9. comunicarea rezultatelor procesului de analiză solicitanților;
10. analiza și soluționarea contestațiilor transmise de solicitanţi;
11. implementarea proiectului;
12. verificarea eligibilității cheltuielilor solicitate de dealeri prin cereri de decontare și virarea de AFM contravalorii acestora;
13. monitorizarea beneficiarilor.

**Articolul 6**

**Reguli generale privind gestionarea informaţiilor**

(1) Pentru derularea programului, prin dispoziţia preşedintelui AFM, se aprobă:

1. sesiunile de desfăşurare a programului şi sumele alocate la nivelul acestora cu titlul de finanțare, care se publică pe pagina de internet a AFM;
2. structurile/comisiile AFM care vor fi implicate în derularea programului;
3. grile de evaluare, proceduri de lucru, instrucţiuni şi/sau alte documente interne ale AFM, inclusiv pentru îndeplinirea de sarcini şi realizarea anumitor activităţi în cadrul programului.

(2) Informaţiile necesare desfăşurării programului, sumele alocate cu titlul de finanţare şi documentele relevante se gestionează prin intermediul aplicaţiei, precum şi prin alte modalităţi stabilite de către AFM şi comunicate terţilor.

(3) AFM poate externaliza sau coopta personal din alte instituţii publice sau autorităţi publice centrale, cu aprobarea conducătorilor acestora, pentru îndeplinirea următoarelor activităţi:

1. analiza dosarelor de validare;
2. verificarea eligibilităţii solicitanților, pe eșantion.

**CAPITOLUL II**

**Intensitatea ajutorului de stat și categorii de cheltuieli eligibile**

**Articolul 7**

**Intensitatea ajutorului de stat**

(1) Intensitatea ajutorului reprezintă 65% din valoarea de achiziție a tractorului şi/sau mașinii agricole autopropulsate noi, inclusiv accesoriile agricole aferente.

(2) În cazul tinerilor fermieri, intensitatea prevăzută la alin. (1) este de 80% din valoarea de achiziție a tractorului şi/sau mașinii agricole autopropulsate noi, inclusiv accesoriile agricole aferente.

(3) Ajutorul de stat va fi acordat solicitantului sub rezerva predării spre casare a unui autovehicul uzat și achitării contribuţiei proprii.

(4) Ajutorul de stat acordat nu se cumulează cu alte ajutoare obținute prin proiecte și/sau programe finanțate din alte fonduri publice, inclusiv fonduri comunitare, pentru aceeași achiziție efectuată în cadrul programului.

(5) Nu se acordă ajutor pentru efectuarea de investiții constând numai în achiziția accesoriilor agricole aferente tractoarelor sau mașinilor agricole autopropulsate.

(6) Valoarea de achiziție a tractorului/mașinii agricole autopropulsate, inclusiv accesoriile agricole aferente, nu trebuie să depășească echivalentul în lei a valorii de 55.000 euro, cu TVA inclusă.

(7) Cursul RON/EUR utilizat în cadrul ghidului este cursul inforEuro aferent lunii anterioare demarării sesiunii de înscriere.

**Articolul 8**

**Categorii de cheltuieli eligibile**

(1) Sunt considerate eligibile cheltuielile propuse a fi realizate cu achiziţia de:

1. tractoare;
2. mașini agricole autopropulsate;
3. accesoriile agricole aferente, care pot fi finanțate doar sub condiția achiziționării unui tractor sau a unei mașini agricole autopropulsate.

(2) TVA nu este eligibilă pentru ajutor, cu excepția cazului în care nu este recuperabilă în temeiul legislației naționale privind TVA.

(3) AFM nu finanțează cheltuielile prevăzute la alin. (1), efectuate anterior aprobării cererii de finanțare în cadrul programului.

(4) Specificațiile tehnice minime care trebuie îndeplinite de tractoare şi mașini agricole autopropulsate noi, inclusiv accesoriile agricole aferente sunt următoarele:

a) respectă limitele de emisii prevăzute de Regulamentul (UE) nr. 2016/1628 al Parlamentului European și al Consiliului din 14 septembrie 2016 privind cerințele referitoare la limitele emisiilor de poluanți gazoși și de particule poluante și omologarea de tip pentru motoarele cu ardere internă pentru echipamentele mobile fără destinație rutieră, de modificare a Regulamentelor (UE) nr. 1024/2012 și nr. 167/2013 și de modificare și abrogare a Directivei 97/68/CE

b) sunt omologate de Regia Autonomă „Registrul Auto Român”;c) sunt noi.

CAPITOLUL III

Procesul de validare a dealerilor în program

Secțiunea 1

Criterii de eligibilitate ale dealerilor,
 conţinutul dosarului de validare, aprobarea cererii de validare

**Articolul 9**

**Criterii de eligibilitate pentru validarea dealerului**

Este eligibil pentru a participa în cadrul programului dealerul care îndeplineşte, cumulativ, următoarele criterii de eligibilitate:

1. este operator economic cu personalitate juridică română şi desfăşoară activităţi economice pe teritoriul României;
2. este autorizat să desfășoare cel puțin una dintre activitățile corespunzătoare următoarelor coduri CAEN:

i. cod CAEN 2830 - Fabricarea maşinilor şi utilajelor pentru agricultură şi exploatări forestiere;

ii. cod CAEN 4661 - Comerţ cu ridicata al maşinilor agricole, echipamentelor şi furniturilor;

iii. cod CAEN 7731 - Activități de închiriere și leasing cu mașini și echipamente agricole;

1. nu este sub incidența Legii nr. 85/2014 privind procedurile de prevenire a insolvenței şi de insolvenţă, cu modificările şi completările ulterioare, nu are suspendate/restricționate activităţile economice sau nu se află în situaţii similare; nu se află în procedură de dizolvare, lichidare, desființare, închidere, radiere, inclusiv închidere operațională, nu se află sub administrare specială; nu face obiectul unei proceduri legale în justiţie pentru situaţiile mai sus menţionate şi nici pentru orice altă situaţie similară;
2. are îndeplinite obligaţiile de plată a taxelor, impozitelor, amenzilor şi contribuţiilor către bugetul de stat, bugetul local, bugetul Fondului pentru mediu, conform prevederilor legale în vigoare.

**Articolul 10**

**Conţinutul dosarului de validare**

(1) Dosarul de validare a dealerului trebuie să cuprindă următoarele documente:

1. cererea de validare a dealerului, completată integral prin tehnoredactare, semnată cu semnătură electronică calificată bazată pe un certificat calificat emis de un prestator de servicii de încredere conform Regulamentului (UE) 910/2014 al Parlamentului European şi al Consiliului din 23 iulie 2014 privind identificarea electronică şi serviciile de încredere pentru tranzacţiile electronice pe piaţa internă şi de abrogare a Directivei 1999/93/CE de către reprezentantul legal sau de către o altă persoană împuternicită;
2. împuternicire, în situația în care cererea de validare este semnată de o persoană împuternicită de reprezentantul legal;
3. actul de identitate al reprezentantul legal/persoanei împuternicite care semnează cererea de validare;
4. certificatul constatator/furnizare informaţii emis de către oficiul registrului comerţului de pe lângă tribunalul în a cărui rază teritorială îşi are sediul social dealerul, nu mai vechi de 30 de zile la data depunerii dosarului de validare din care să reiasă că este autorizat cel puțin unul dintre codurile CAEN prevăzute la art. 9 lit. b); se acceptă şi formatul electronic al certificatului constatator emis de Serviciul INFOCERT;
5. certificatul de atestare fiscală privind obligaţiile de plată către bugetul de stat, emis pe numele dealerului de către organul teritorial de specialitate al Ministerului Finanţelor, nu mai vechi de 30 de zile la data încărcării dosarului de validare;
6. certificatul de atestare fiscală privind impozitele şi taxele locale şi alte venituri ale bugetului local, emis pe numele dealerului de către autoritatea publică locală în a cărei rază teritorială îşi are sediul dealerul, nu mai vechi de 30 de zile la data încărcării dosarului de validare;
7. certificatul de atestare fiscală privind obligaţiile la Fondul pentru mediu, emis pe numele dealerului de către AFM, nu mai vechi de 30 de zile la data încărcării dosarului de validare, sau declaraţia pe propria răspundere în care dealerul va menționa că şi-a îndeplinit toate obligaţiile la Fondul pentru mediu, respectiv a depus toate declaraţiile privind obligaţiile la Fondul pentru mediu şi nu are sume datorate la data încărcării dosarului de validare; declaraţia va fi dată sub sancţiunea prevederilor penale privind falsul în declaraţii şi va fi asumată prin semnătură electronică de către reprezentantul legal;

(2) Transmiterea documentelor în vederea validării se realizează prin intermediul aplicaţiei.

(3) Documentele emise în format electronic vor fi încărcate în aplicație în același format în care au fost eliberate de autoritățile/instituțiile emitente. Nu se vor admite documentele reprezentând scan/imagine după documentul emis în format electronic.

**Articolul 11**

**Aprobarea cererii de validare**

(1) AFM verifică cererea de validare şi celelalte documente prevăzute la art. 10 alin. (1), analizează dacă acestea sunt conforme cu prevederile prezentului ghid şi selectează dealerul în vederea aprobării.

(2) În situaţia în care se constată că nu au fost încărcate toate documentele prevăzute la art. 10 alin. (1) sau acestea sunt neconforme, incomplete, ilizibile sau nu conţin toate elementele prevăzute în prezentul ghid, dealerul va fi notificat o singură dată, în vederea completării/clarificării/remedierii situaţiei.

(3) Notificarea și transmiterea documentelor prevăzute la alin. (2) se vor efectua prin intermediul aplicației.

(4) Atrage respingerea cererii de validare neprezentarea în termen de 5 zile a documentelor solicitate conform alin. (2) ori prezentarea de completări/clarificări/remedieri incomplete sau care nu au atestat eligibilitatea dealerului.

(5) Documentele solicitate conform alin. (2) vor atesta eligibilitatea dealerului la data depunerii dosarului de validare sau la data transmiterii acestora.

(6) AFM aprobă lista dealerilor propuşi în vederea validării şi lista dealerilor propuşi spre respingere.

(7) Listele menţionate la alin. (6) se publică pe pagina de internet a AFM.

Secțiunea a 2-a

Contestarea rezultatului procesului de validare

**Articolul 12**

**Contestarea rezultatului procesului de validare**

(1) Dealerul a cărui cerere de validare a fost respinsă poate depune contestaţie împotriva rezultatului procesului de validare.

(2) Contestaţia se transmite la AFM în termen de 30 de zile de la data publicării listelor prevăzute la art. 11 alin. (7).

(3) Contestaţia va fi semnată cu semnătură electronică calificată bazată pe un certificat calificat emis de un prestator de servicii de încredere conform Regulamentului (UE) 910/2014 al Parlamentului European şi al Consiliului din 23 iulie 2014 privind identificarea electronică şi serviciile de încredere pentru tranzacţiile electronice pe piaţa internă şi de abrogare a Directivei 1999/93/CE şi va cuprinde, cel puțin, numele şi prenumele reprezentantului legal, sub sancţiunea respingerii ca inadmisibilă.

(4) Soluţionarea contestaţiilor formulate se realizează de AFM în termen de maximum 30 de zile de la înregistrarea acestora.

(5) Împotriva deciziei de soluţionare a contestaţie, solicitantul poate sesiza instanţa de contencios administrativ competentă, în conformitate cu prevederile Legii contenciosului administrativ nr. 554/2004, cu modificările şi completările ulterioare.

Secțiunea a 3-a

Încheierea contractelor de participare cu dealerii aprobați şi publicarea listei acestora

**Articolul 13**

**Contractul de participare**

(1) AFM pune la dispoziţia dealerilor aprobați, prin intermediul aplicaţiei, contractele de participare.

(2) În termen de 10 zile de la data comunicării contractelor de participare, dealerii le vor semna cu semnătură electronică calificată bazată pe un certificat calificat emis de un prestator de servicii de încredere conform Regulamentului (UE) 910/2014 al Parlamentului European şi al Consiliului din 23 iulie 2014 privind identificarea electronică şi serviciile de încredere pentru tranzacţiile electronice pe piaţa internă şi de abrogare a Directivei 1999/93/CE şi le vor transmite AFM utilizând mijloacele electronice.

(3) Netransmiterea contractului de participare semnat în termenul prevăzut la alin. (2) conduce la pierderea dreptului de a-l semna.

(4) Contractul poate fi semnat şi de către împuternicitul reprezentantului legal al dealerului, caz în care se va prezenta actul de identitate şi împuternicirea notarială.

(5) Modelul contractului de participare este prevăzut în anexa nr. 2 la prezentul ghid.

(6) Până la momentul perfectării contractului de participare, AFM are dreptul să modifice şi/sau să completeze modelul de contract, ulterior orice modificare şi/sau completare realizându-se cu acordul ambelor părţi, exprimat în scris, prin act adiţional.

(7) Contractul de participare intră în vigoare la data semnării acestuia de către ambele părţi şi este valabil 24 de luni, cu posibilitatea prelungirii.

(8) La data semnării contractului de participare, AFM comunică dealerului procedura de analiză a solicitanților.

(9) Lista dealerilor validați se publică pe pagina de internet a AFM.

**CAPITOLUL IV**

**Înscrierea solicitanților în program**

**Articolul 14**

(1) AFM demarează sesiunea de înscriere a solicitanţilor în aplicaţie la data menţionată în dispoziţia preşedintelui AFM.

(2) Înscrierea solicitantului în program se realizează prin completarea în aplicație a cererii de finanțare şi încărcarea documentelor prevăzute la art. 16 alin. (1).

(3) Înscrierea solicitantului în program se consideră finalizată în momentul în care a fost îndeplinită cerinţa prevăzută la alin. (2) şi aplicaţia a generat un număr de înregistrare.

(4) Aplicația nu permite modificarea/înlocuirea/eliminarea documentelor încărcate de solicitant în sesiunea de înscriere.

(5) Un solicitant se poate înscrie o singură dată în cadrul unei sesiuni de înscriere, pentru achiziția unui singur tractor sau a unei mașini agricole autopropulsate, inclusiv a accesoriilor agricole aferente.

**CAPITOLUL V**

**Criterii de eligibilitate a solicitantului și conținutul dosarului de finanțare**

**Articolul 15**

**Criterii de eligibilitate a solicitantului**

(1) Sunt eligibili pentru a beneficia de ajutor de stat în cadrul programului persoanele fizice care își desfășoară activitatea în domeniul producției agricole primare și care dețin atestat de producător, considerate microîntreprinderi și întreprinderi mici și mijlocii prin activitatea economică desfășurată în propria fermă/gospodărie pentru obținerea unor produse agricole.

(2) Solicitanții menționați la alin. (1) vor fi considerați eligibli dacă îndeplinesc următoarele condiții la momentul înscrierii în aplicație:

1. sunt producători agricoli, persoane fizice, care își desfășoară activitatea în domeniul producției agricole primare și care dețin atestat de producător;
2. nu înregistrează obligații de plată la bugetul de stat şi bugetul local;
3. se angajează să predea spre casare un autovehicul uzat, personal sau prin intermediul unui cedent;
4. se angajează să achite contribuția proprie;
5. nu au fost condamnați pentru infracţiuni împotriva mediului prin hotărâre judecătorească definitivă;
6. nu fac obiectul unui ordin de recuperare neexecutat în urma unei decizii anterioare a Comisiei Europene prin care un ajutor acordat este declarat ilegal și incompatibil cu piața internă;
7. nu obțin finanţare prin proiecte ori programe finanţate din alte fonduri publice, inclusiv fonduri comunitare, pentru aceeași investiție care urmează a fi efectuată în baza prezentei scheme;
8. nu sunt în dificultate, respectiv în reorganizare, în lichidare sau în faliment.

**Articolul 16**

**Conținutul dosarului de finanțare**

(1) Documentele pe care le încarcă solicitantul persoană fizică în aplicaţie sunt:

1. cererea de finanțare, completată integral prin tehnoredactare, semnată olograf sau cu semnătură electronică calificată bazată pe un certificat calificat emis de un prestator de servicii de încredere conform Regulamentului (UE) 910/2014 al Parlamentului European şi al Consiliului din 23 iulie 2014 privind identificarea electronică şi serviciile de încredere pentru tranzacţiile electronice pe piaţa internă şi de abrogare a Directivei 1999/93/CE de către solicitant sau de către o altă persoană împuternicită;
2. împuternicirea notarială, în situația în care cererea de finanțare este depusă de o altă persoană decât solicitantul;
3. actul de identitate al solicitantului, valabil la momentul înscrierii în aplicaţie;
4. actul de identitate al persoanei care semnează cererea de finanțare, în situația în care cererea de finanțare este semnată de o persoană împuternicită, valabil la momentul înscrierii în aplicaţie;
5. certificatul de atestare fiscală privind obligaţiile de plată către bugetul de stat, emis pe numele solicitantului de către organul teritorial de specialitate al Ministerului Finanţelor, în termen de valabilitate la momentul înscrierii în aplicaţie;
6. certificatul de atestare fiscală privind impozitele şi taxele locale şi alte venituri ale bugetului local, emis pe numele solicitantului de către autoritatea publică locală în a cărei rază teritorială îşi are domiciliul, în termen de valabilitate la momentul înscrierii în aplicaţie;
7. atestat de producător, emis pe numele solicitantului, în termen de valabilitate la momentul înscrierii în aplicație.

(2) Certificatele emise în format electronic vor fi încărcate de solicitanți în aplicație în același format în care au fost eliberate de autoritățile/instituțiile emitente. Nu se vor admite documentele reprezentând scan/imagine după documentul emis în format electronic.

CAPITOLUL VI

Aprobarea acordării ajutoarelor de stat

**Articolul 17**

**Termene și condiții**

(1) În termen de maximum 60 de zile de la data înscrierii în program, solicitanții sunt obligați să selecteze un dealer validat, prin intermediul aplicaţiei.

(2) Se consideră că a renunțat la finanțare solicitantul care nu selectează un dealer validat înăuntrul termenului prevăzut la alin. (1), la expirarea căruia pierde rezervarea finanțării.

(3) În termen de maximum 30 de zile de la data selectării dealerului de către un solicitant, dealerul analizează documentele încărcate de solicitant în dosarul de finanțare din aplicație, conform procedurii de analiză aprobată de AFM.

(4) În măsura în care din documentele încărcate conform art. 16 alin. (1) nu se poate stabili cu certitudine eligibilitatea solicitantului ori a proiectului în raport cu momentul înscrierii în program, dealerul validat are posibilitatea de a solicita clarificări, o singură dată, astfel:

1. completarea paginilor lipsă ale documentelor încărcate;
2. reîncărcarea documentelor emise online în forma inițială, astfel cum au fost transmise solicitantului de autoritățile/instituțiile emitente;
3. încărcarea unor documente suplimentare care să clarifice eligibilitatea solicitantului.

(5) Dealerul transmite solicitantului cererea de clarificare prin intermediul aplicației.

(6) Solicitantul încarcă în aplicație răspunsul în maximum 10 zile de la cererea prevăzută la alin. (5).

(7) Atrage respingerea solicitantului:

1. lipsa unui document dintre cele prevăzute la art. 14 alin. (1);
2. neîndeplinirea termenului de valabilitate a unui document dintre cele prevăzute la art. 14 alin. (1);
3. neîndeplinirea unui criteriu de eligibilitate;
4. netransmiterea clarificărilor în condițiile prevăzute la alin. (6).

(8) Dealerul este exonerat de orice răspundere privind imposibilitatea finalizării procesului de analiză, în situația în care selectarea acestuia se realizează în ultimele 5 zile ale perioadei prevăzute la alin. (1).

(9) În termen de 60 de zile de la aprobarea conform art. 18 alin. (4), beneficiarul are obligația să se prezinte la o unitate specializată în vederea dezmembrării, pentru obținerea certificatului de distrugere a autovehiculului uzat și să încarce în aplicație următoarele documente:

1. certificatul de distrugere a autovehiculului uzat, emis pe numele beneficiarului/cedentului ulterior aprobării de către Comitetul de avizare;
2. declarația pe propria răspundere a beneficiarului din care rezultă că este proprietar al autovehiculului uzat, după caz;
3. declarația pe propria răspundere a cedentului din care rezultă că este proprietar al autovehiculului uzat și îl cedează beneficiarului, în situația în care autovehiculul uzat este dobândit de la un cedent.

(10) Aplicația va permite reîncărcarea certificatului de distrugere, sub rezerva încadrării în termenul prevăzut la alin. (9).

**Articolul 18**

Aprobarea finanţării

(1) Ca urmare a analizei efectuate conform art. 17 alin. (3), dealerul validat propune pentru aprobare, în aplicație, solicitanții care îndeplinesc condițiile de eligibilitate prevăzute în ghidul de finanțare.

(2) AFM generează, prin intermediul aplicaţiei, lista cuprinzând solicitanții propuși spre aprobare conform alin. (1).

(3) Comitetul director al AFM avizează lista proiectelor prevăzute la alin. (2) şi le propune spre aprobare Comitetului de avizare.

(4) Comitetul de avizare aprobă proiectele selectate pentru finanţare.

(5) AFM publică pe pagina de internet lista proiectelor aprobate pentru finanțare și comunică beneficiarilor cuantumul ajutorului de stat.

(6) AFM nu încheie contract de finanţare cu beneficiarul persoană fizică, iar acordarea ajutorului de stat se realizează în baza aprobării Comitetului de avizare, potrivit alin. (4).

(7) În cazul decesului solicitantului de finanțare intervenit până la data aprobării acordării ajutorului de stat de către Comitetul de avizare, drepturile și obligațiile care decurg din aprobarea cererii de finanțare nu se transmit către succesori.

**Articolul 19**

**Respingerea proiectelor**

(1) Ca urmare a analizei efectuate conform art. 17 alin. (3), dealerul validat propune pentru respingere, în aplicație, solicitanții care nu îndeplinesc condițiile de eligibilitate prevăzute în ghidul de finanțare.

(2) Dealerul validat are obligația de a comunica solicitantului motivele de fapt şi de drept care stau la baza deciziei de respingere.

(3) În situaţia menţionată la alin. (1), solicitantul poate selecta alt dealer validat, dacă se află în termenul prevăzut la art. 17 alin. (1).

(4) După împlinirea termenului prevăzut la art. 17 alin. (1) se vor realiza următoarele etape:

1. AFM generează prin intermediul aplicaţiei lista cuprinzând proiectele solicitanţilor respinşi conform alin. (1);
2. Comitetul director al AFM aprobă lista cuprinzând proiectele respinse de la finanțare;
3. AFM publică pe pagina de internet lista prevăzută la lit. a).

(5) Pierde rezervarea finanțării solicitantul care:

1. a fost inclus în lista cuprinzând proiectele respinse de la finanțare, prevăzută la alin. (4);
2. nu a încărcat în aplicație certificatul de distrugere a autovehiculului uzat, în termen de 60 de zile de la aprobarea conform art. 18 alin. (4).

CAPITOLUL V

Soluționarea contestațiilor transmise de solicitanţi

**Articolul 20**

**Soluționarea contestațiilor transmise de solicitanţi**

(1) Solicitanţii au dreptul de a formula contestaţie împotriva deciziei Comitetului director/hotărârii Comitetului de avizare în termen de 30 de zile de la data publicării listei prevăzute la art. 18 alin. (4) lit. c) pe pagina de internet a AFM.

(2) Contestaţia se încarcă în aplicaţie în termenul prevăzut la alin. (1).

(3) Contestaţia va fi semnată olograf sau cu semnătură digitală calificată şi va cuprinde, sub sancţiunea respingerii ca inadmisibilă, datele de identificare ale contestatarului, obiectul contestaţiei şi motivele de fapt şi de drept pe care se întemeiază.

(4) Lista cuprinzând contestaţiile admise sau respinse se va publica pe pagina de internet a AFM.

(5) Analiza și soluționarea contestației reprezintă o etapă distinctă a programului și se realizează după o procedură specifică, în cadrul AFM.

(6) Decizia de soluţionare a contestaţiei poate fi atacată la instanţa de contencios administrativ competentă, potrivit prevederilor Legii contenciosului administrativ nr. 554/2004, cu modificările şi completările ulterioare.

CAPITOLUL VI

 Implementarea proiectului și mecanismul de finanțare a cheltuielilor eligibile

**Articolul 21**

**Implementarea proiectului**

(1) Durata de implementare a proiectului este de maximum 12 luni de la aprobarea acordării ajutorului de stat de către Comitetul de avizare, termen în care trebuie realizată:

a) efectuarea formalităţilor de vânzare-cumpărare şi predare-primire a tractorului/mașinii agricole autopropulsate, inclusiv accesoriile aferente;

b) emiterea şi introducerea facturii în aplicaţie, precum şi eliberarea certificatului de conformitate, de către dealerul validat.

(2) În situaţii justificate, termenul prevăzut la alin. (1) poate fi prelungit cu acordul AFM, până la maximum 12 luni.

(2) Ajutorul aprobat de AFM nu se poate suplimenta, beneficiarul având obligația să asigure din surse proprii finalizarea investiţiei.

(3) Sumele acordate cu titlul de ajutor de stat în cadrul programului nu pot face obiectul executării silite prin poprire potrivit Legii nr. 134/2010 privind Codul de procedură civilă, republicată, cu modificările şi completările ulterioare.

**Articolul 22**

**Documente obligatorii necesare decontării cheltuielilor eligibile**

(1) În vederea decontării, dealerul validat transmite prin intermediul aplicației:

1. cererea de decontare, semnată cu semnătură digitală calificată de către reprezentantul legal al dealerului validat sau de către persoana împuternicită a acestuia; în cazul în care cererea de decontare este semnată de persoana împuternicită se vor transmite inclusiv împuternicirea notarială şi copia cărţii de identitate a împuternicitului;
2. lista beneficiarilor pentru care se solicită decontarea, semnată cu semnătură digitală calificată de către reprezentantul legal al dealerului validat sau de către persoana împuternicită a acestuia, generată cu ajutorul aplicaţiei, care va cuprinde datele de identificare a solicitantului, suma solicitată la decontare, numărul şi data certificatului de distrugere, tipul autovehiculului uzat;
3. documentul doveditor al deschiderii, de către dealer, a contului în care vor fi virate sumele acordate cu titlu de finanţare, care se depune la prima cerere de decontare.

(2) Documentele încărcate de dealerul validat în aplicaţie, în vederea decontării, pentru fiecare beneficiar cuprins în lista menţionată la alin. (1) lit. b), sunt:

1. factura fiscală emisă beneficiarului de către dealerul validat;
2. certificatul de distrugere a autovehiculului uzat:
3. aflat în proprietatea beneficiarului;
4. dobândit de la un cedent, astfel cum este definit la art. 4 alin. (1) lit. h);
5. declarația pe propria răspundere a beneficiarului conform căreia este proprietar al autovehiculului uzat, după caz;
6. declarația pe propria răspundere a cedentului conform căreia este proprietar al autovehiculului uzat și îl cedează beneficiarului, în situația în care autovehiculul uzat este dobândit de la un cedent.

(3) Plata sumelor solicitate prin cererile de decontare se face prin virament în contul dealerului validat, în maximum 60 de zile de la data depunerii acestora, în măsura în care sunt complete şi corect întocmite, în limita disponibilului existent în bugetul Fondului pentru mediu.

(4) AFM nu acordă plăţi în avans şi finanţează doar cheltuieli eligibile efectuate după semnarea contractului de participare, precum şi după aprobarea de către AFM a solicitanţilor.

(5) AFM nu acordă plăţi în avans şi finanţează cheltuieli eligibile efectuate după aprobarea de Comitetul de avizare a ajutoarelor propuse spre finanțare în cadrul programului.

(6)(8) În situaţia în care dealerul validat are înscrişi în aplicaţie mai mult de 10 beneficiari, se va solicita la decont finanţare pentru minimum 10 tractoare/mașini agricole autopropulsate, inclusiv accesoriile agricole aferente.

(7) Proceduri cuprinzând modul de transmitere a cererilor de decontare şi a documentelor justificative, precum şi alte instrucţiuni necesare pentru desfășurare procesului de decontare se elaborează la nivelul AFM, se aprobă prin dispoziţia preşedintelui şi se aduce la cunoştinţa persoanelor interesate prin publicarea pe pagina de internet a instituţiei, www.afm.ro

CAPITOLUL VII

Monitorizarea proiectelor

**Articolul 24**

**Dispoziţii generale**

(1) Monitorizarea programului, a investițiilor realizate în baza ajutoarelor de stat acordate, precum şi a modului de respectare a condiţiilor prevăzute în prezentul ghid se realizează de către AFM pe o perioadă de un an de la data achiziționării tractoarelor/mașinilor agricole autopropulsate, inclusiv a accesoriilor aferente.

(2) Beneficiarii au următoarele obligaţii pe perioada de monitorizare:

1. să înregistreze permanent la primărie bunul achiziționat prin program, pe numele său;
2. să utilizeze şi să conserve bunurile achiziţionate prin program cu diligenţele unui bun proprietar;
3. să permită/să ia toate măsurile necesare pentru a se permite reprezentanţilor AFM/instituţiilor abilitate să verifice şi să controleze modul în care sunt îndeplinite obiectivele proiectului, inclusiv prin vizite la faţa locului;
4. să furnizeze şi să transmită AFM orice informaţie sau documente relevante, solicitate în mod rezonabil de către aceasta, în termen de maximum 15 zile de la data primirii notificării;
5. să nu înstrăineze bunurile achiziționate prin program, până la finalul perioadei de monitorizare a ajutorului de stat acordat;
6. să păstreze documentele încărcate la momentul înscrierii în aplicaţie până la finalul perioadei de monitorizare;
7. să se asigure că tracoarele/mașinile autopropuslate noi au aplicat autocolant de către dealerul validat, să îl menţină şi să îl întreţină în bună stare. Autocolantul trebuie să respecte prevederile art. 31 alin. (5).

(3) Recuperarea ajutoarelor de stat, în cazul în care condiţiile de acordare a ajutorului nu au fost respectate, precum şi în cazul în care a fost acordat un ajutor ilegal fără îndeplinirea condiţiilor de compatibilitate prevăzute în legislaţia europeană aplicabilă, se realizează de către AFM, cu respectarea dispozițiilor Ordonanței de urgență a Guvernului nr. 77/2014 privind procedurile naţionale în domeniul ajutorului de stat, precum şi pentru modificarea şi completarea Legii concurenței nr. 21/1996, aprobată cu modificări şi completări prin Legea nr. 20/2015, cu modificările și completările ulterioare, Ordonanței de urgență a Guvernului nr. 66/2011 privind prevenirea, constatarea şi sancționarea neregulilor apărute în obținerea şi utilizarea fondurilor europene şi/sau a fondurilor publice naționale aferente acestora, aprobată cu modificări şi completări prin Legea nr. 142/2012, cu modificările şi completările ulterioare și a Ordonanţei de urgenţă a Guvernului nr. 196/2005 privind Fondul pentru mediu, aprobată cu modificări şi completări prin Legea nr. 105/2006, cu modificările şi completările ulterioare.

(4) Deciziile Comisiei Europene prin care se dispune recuperarea ajutorului de stat ilegal sau utilizat abuziv, nesuspendate conform legislaţiei comunitare în vigoare, reprezintă titlu executoriu pentru recuperarea sumelor de către furnizor de la beneficiarii ajutorului de stat ilegal. Ajutorul care trebuie recuperat include şi dobânda aferentă, datorată de la data plăţii ajutorului până la data rambursării/recuperării integrale a acestuia. Modalitatea de calcul a ratei dobânzii aplicabile este cea stabilită conform Regulamentului (CE) nr. 794/2004 al Comisiei din 21 aprilie 2004 de punere în aplicare a Regulamentului (CE) nr. 659/1999 al Consiliului de stabilire a normelor de aplicare a articolului 93 din Tratatul CE, publicat în Jurnalul Oficial al Uniunii Europene seria L. nr. 140 din 30.04.2004, cu modificările şi completările ulterioare, precum şi cu respectarea prevederilor Regulamentului (UE) 2015/1589 al Consiliului din 13 iulie 2015 de stabilire a normelor de aplicare a articolului 108 din Tratatul privind funcţionarea Uniunii Europene, publicat în Jurnalul Oficial al Uniunii Europene seria L nr. 248 din 24.09.2015.

 CAPITOLUL VIII

Dispoziţii finale

**Articolul 25**

**Reguli şi proceduri generale aplicate în cadrul programului**

(1) Dealerul validat îşi asumă responsabilitatea privind stabilirea eligibilității solicitanților/proiectelor şi verificarea conformității și valabilității documentelor încărcate în aplicaţie de către beneficiarii pentru care solicită decontarea cheltuielilor aferente achiziției de tractoare/mașini agricole autopropulsate ori a accesoriilor agricole aferente.

(2) În situaţia în care aplicaţia este indisponibilă, toate termenele prevăzute în ghidul de finanţare care depind de funcţionarea ei se prelungesc corespunzător cu perioada în care aceasta nu a funcţionat.

(3) AFM nu poate fi trasă la răspundere pentru nerespectarea de către dealer a termenelor şi condiţiilor stipulate în prezentul ghid.

(4) AFM poate solicita de la toți participanții în program informaţii sau documente referitoare la gestionarea sumelor acordate cu titlul de ajutor de stat pentru finanțarea achiziției de tractoare/mașini agricole autopropulsate ori a accesoriilor agricole aferente, oricând pe parcursul derulării programului, precum şi pe întreaga perioadă de monitorizare.

(5) AFM coordonează și verifică procesul de analiză a documentelor încărcate de către solicitant în aplicaţie, și verifică un eşantion de 10% din numărul proiectelor selectate pentru finanțare. Verificarea se realizează pentru fiecare dealer validat, după finanţarea ultimei cereri de decontare.

(6) În situaţia în care, în urma verificării eşantionului prevăzut la alin. (2), AFM constată că 5% dintre beneficiari nu erau eligibili, dealerul, precum şi reprezentantul legal al acestuia, îşi pierd dreptul de a participa, pentru o perioadă de 5 ani de la momentul constatării, la programele derulate de AFM.

(7) AFM, în calitate de furnizor de ajutor de stat, își rezervă dreptul de a nu achita/acorda ajutorul de stat sau de a solicita recuperarea ajutorului de stat deja plătit în cazul în care documentele sau informațiile furnizate de către beneficiar se dovedesc a fi incorecte sau false.

**Articolul 26**

**Transmiterea obligaţiilor către terţi**

(1) Drepturile și obligaţiile care decurg din participarea în program a solicitanţilor ale căror cereri de finanțare au fost aprobate în condițiile prezentului ghid, se consideră preluate de succesorii în drepturi ai acestora, în conformitate cu prevederile art. 18 alin. (7).

(2) Prevederile alin. (1) se aplică începând cu etapa de implementare şi operează până la sfârșitul etapei de monitorizare.

(3) În situaţia în care, în aplicarea prevederilor alin. (1), în perioada de implementare, succesorii în drepturi ai solicitantului refuză preluarea drepturilor și obligaţiile solicitanților de finanțare, aceştia nu mai pot beneficia de sumele aprobate cu titlul de ajutor de stat în favoarea solicitantului prin program.

(4) Dacă situaţia prevăzută la alin. (3) intervine după decontarea de AFM a cheltuielilor aferente proiectului, până la împlinirea perioadei de monitorizare, AFM recuperează contravaloarea acestora, până la concurența sumelor acordate cu titlul de finanțare, de la succesorii în drepturi ai beneficiarului, în temeiul art. 9 alin. (1) lit. l) din Ordonanţa de urgenţă a Guvernului nr. 196/2005 privind Fondul pentru mediu, aprobată cu modificări şi completări prin Legea nr. 105/2006, cu modificările şi completările ulterioare.

**Articolul 27**

**Transferul beneficiarului către un alt dealer**

(1) Beneficiarul se poate transfera o singură dată la un alt dealer validat, ulterior aprobării, în vederea implementării proiectului.

(2) În vederea transferului prevăzut la alin. (1), beneficiarul solicită, prin intermediul aplicaţiei, acordul dealerului la care doreşte transferul.

(3) În vederea aprobării transferului, dealerul cu care s-a optat continuarea implementării proiectului va primi accesul la datele/finanţarea de care beneficiază beneficiarul transferat şi va efectua analiza documentelor încărcate în aplicaţie de către acesta.

(4) În situaţia în care dealerul validat se află în imposibilitate de a-şi îndeplini obligaţia de furnizare a bunurilor finanțate în cadrul programului, faţă de toți solicitanţii înscrişi în evidenţele sale, acesta notifică AFM transferul colectiv.În vederea aprobării de către AFM a transferului colectiv, dealerul va transmite odată cu solicitarea de transfer și acordul semnat al beneficiarilor privind efectuarea transferului, indicând obligatoriu datele de identificare ale dealerului la care dorește transferul.

**Articolul 28**

**Aplicarea regulilor privind ajutorul de stat**

(1) Toate ajutoarele de stat acordate beneficiarilor de proiecte, în baza schemei de ajutor de stat, vor respecta condițiile stabilite de reglementările europene privind ajutorul de stat aplicabile la acel moment.

(2) Ajutorul de stat acordat nu se cumulează cu alte ajutoare obținute prin proiecte și/sau programe finanțate din alte fonduri publice, inclusiv fonduri comunitare, pentru aceeași achiziție efectuată în cadrul programului.

**Articolul 29**

**Păstrarea documentelor**

(1) AFM este obligat să păstreaze documentele şi informaţiile gestionate în cadrul programului pentru o perioadă de 10 ani începând cu data ultimei alocări specifice acordată în baza prezentului ghid.

(2) Beneficiarii ajutorului de stat și dealerii validați sunt obligați să păstreze pentru o perioadă de 10 ani toate documentele puse la dispoziție/utilizate/gestionate în cadrul programului şi să țină o evidență specifică a ajutoarelor de care au beneficiat conform prezentului ghid.

(3) În condiţiile în care AFM consideră necesar, se poate solicita transmiterea documentelor în original, copie legalizată sau în copie certificată „conform cu originalul”, atât pentru documentele aferente dosarului de finanţare, cât şi pentru cele prezentate în cererile de decontare.

**Articolul 30**

**Responsabilităţi privind gestionarea datelor cu caracter personal**

(1) AFM răspunde, în condiţiile legii, pentru gestionarea datelor cu caracter personal aparţinând persoanelor fizice participante în cadrul programului, pe care aceasta le prelucrează. Acestea declară că sunt de acord cu privire la gestionarea şi prelucrarea de către AFM şi de către dealerul validat a tuturor datelor şi informaţiilor furnizate, precum şi cu privire la transmiterea acestora de către AFM către terţe instituţii sau persoane juridice în vederea verificării îndeplinirii tuturor obligaţiilor şi clauzelor prevăzute în prezentul ghid sau în scopul elaborării de situaţii şi statistici. De asemenea, prin depunerea cererii de validare, dealerul declară că este de acord cu privire la gestionarea şi prelucrarea de către AFM a tuturor datelor şi informaţiilor furnizate.

(2) Prin depunerea cererii de validare şi încheierea contractului de participare, dealerul se obligă să prelucreze datele cu caracter personal ale participanţilor în cadrul programului, în conformitate cu dispoziţiile legale aplicabile, inclusiv Regulamentul (UE) 2016/679 al Parlamentului European şi al Consiliului din 27 aprilie 2016 privind protecţia persoanelor fizice în ceea ce priveşte prelucrarea datelor cu caracter personal şi privind libera circulaţie a acestor date şi de abrogare a Directivei 95/46/CE (Regulamentul general privind protecţia datelor), şi să gestioneze în condiţii de maximă siguranţă documentele depuse de către aceştia.

**Articolul 31**

**Reguli de publicitate**

(1) Orice demers publicitar efectuat de către dealerul validat, în orice formă şi în orice mediu, trebuie să specifice că proiectul se realizează prin Programul aferent schemei de ajutor de stat „Sprijin în vederea achiziționării de tractoare şi mașini agricole autopropulsate”, derulat de AFM şi finanţat din Fondul pentru mediu.

(2) Orice reducere de preţ, sub orice denumire, promovată de către dealerul validat, trebuie astfel prezentată publicului încât să nu genereze confuzii între aceasta şi suma acordată cu titlul de finanțare prin program.

(3) Regula prevăzută la alin. (2) se aplică întocmai şi în cazul proiectului sau programului promovat de către dealerul validat, în vederea evitării oricăror confuzii între acesta şi programul finanţat din Fondul pentru mediu de AFM.

(4) Dealerii validaţi sunt obligaţi să aplice pe tractoare/mașinile agricole autopropulsate furnizate în cadrul programului un autocolant.

(5) Caracteristicile autocolantului prevăzut la alin. (4) vor fi aprobate prin dispoziţie a preşedintelui şi publicate pe pagina de internet a AFM.

**Articolul 32**

**Publicarea informaţiilor relevante**

(1) Toate datele, informaţiile, instrucţiunile, comunicatele şi alte documente relevante în legătură cu programul se publică pe pagina de internet a AFM, www.afm.ro, la secţiunea Programe de finanţare.

(2) Singurele date, informaţii, proceduri şi instrucţiuni valabile prezentate în mass-media referitoare la program sunt cele transmise sub forma comunicatelor de presă de către AFM şi/sau autoritatea publică centrală pentru protecţia mediului.

**Articolul 33**

**Prevederi privind termenele**

(1) Termenele stabilite prin ghidul de finanţare se calculează în conformitate cu prevederile art. 2.552 şi 2.553 din Legea nr. 287/2009 privind Codul civil, republicată, cu modificările şi completările ulterioare.

(2) Dacă, din motive legate strict de AFM (de exemplu, dar fără a se limita la disfuncţionalităţi ale aplicaţiei informatice), participanții în program se află în imposibilitatea obiectivă de a-şi respecta termenele impuse prin ghidul de finanţare, atunci respectivele termene se vor prelungi cu perioada aferentă întârzierii. Aceste decalări nu exonerează AFM de îndeplinirea obligaţiilor asumate faţă de terţi prin alte acte de natură juridică.

**Articolul 34**

**Raportul ghidului cu alte acte normative**

Unde prezentul ghid nu dispune, se aplică prevederile Legii nr. 287/2009 privind Codul civil, republicată, cu modificările şi completările ulterioare, precum şi ale altor acte normative de nivel superior.

**Articolul 35**

**Anexe**

Anexele nr. 1-4 fac parte integrantă din prezentul ghid.

Anexa nr. 1 la ghid

**CERERE**

**de validare a dealerului**

Titlul programului: **Programul aferent schemei de ajutor de stat „Sprijin în vederea achiziționării de tractoare şi mașini agricole autopropulsate”**

Denumirea completă a dealerului................

Înregistrat/Înregistrată la Oficiul Registrului Comerţului de pe lângă Tribunalul ........... cu nr. de ordine …....../...../….., cod de identificare fiscală ......

Adresa sediului social: localitatea ............, str. ...................... nr. ....., bl. …....., sc. …..., et. ...., ap. …..., judeţul/sectorul ......, cod poştal .............., telefon (fix şi mobil) …...................., e-mail ................................,

Reprezentant legal (nume şi prenume) …......................, CNP ….................., telefon (fix şi mobil) ……................., e-mail …............

Prin prezenta, solicităm validarea în cadrul Programului aferent schemei de ajutor de stat **„Sprijin în vederea achiziționării de tractoare şi mașini agricole autopropulsate”**, denumit în continuare program, şi perfectarea contractului de participare cu Administraţia Fondului pentru Mediu (AFM).

În cadrul programului, societatea noastră va analiza dosarele depuse de solicitanţi conform procedurii de analiză și să comercializeze **tractoare şi mașini agricole autopropulsate, precum și accesorii ale acestora**, conform criteriilor tehnice stabilite prin ghidul de finanţare.

Subsemnatul, în calitate de reprezentant legal, declar pe propria răspundere, sub sancţiunile aplicate faptei de fals în declaraţii, următoarele:

1. societatea pe care o reprezint nu este sub incidența Legii nr. 85/2014 privind procedurile de prevenire a insolvenței şi de insolvenţă, cu modificările şi completările ulterioare, nu are suspendate/restricționate activităţile economice sau nu se află în situaţii similare; nu se află în procedură de dizolvare, lichidare, desființare, închidere, radiere, inclusiv închidere operațională, nu se află sub administrare specială;
2. societatea pe care o reprezint nu face obiectul unei proceduri legale în justiţie pentru situaţiile prevăzute la lit. a) şi nici pentru orice altă situaţie similară;
3. mă oblig să analizez eligibilitatea solicitanţilor înscrişi şi conformitatea documentelor, conform procedurii de analiză;
4. mă oblig să păstrez confidenţialitatea tuturor informaţiilor la care am acces, să respect prevederile legale de prelucrare şi protecţie a datelor cu caracter personal, inclusiv Regulamentul (UE) 2016/679 al Parlamentului European şi al Consiliului din 27 aprilie 2016 privind protecţia persoanelor fizice în ceea ce priveşte prelucrarea datelor cu caracter personal şi privind libera circulaţie a acestor date şi de abrogare a Directivei 95/46/CE (Regulamentul general privind protecţia datelor), şi voi lua toate măsurile necesare pentru a păstra confidenţialitatea asupra datelor şi informaţiilor prelucrate;
5. declar că sunt de acord cu privire la gestionarea şi prelucrarea de către AFM a tuturor datelor şi informaţiilor furnizate;
6. am luat cunoştinţă de faptul că, în situaţia în care în urma verificării de AFM prin eşantion a proiectelor selectate pentru finanțare se constată că 5% dintre beneficiari nu erau eligibili, atât subsemnatul, cât şi societatea pe care o reprezint pierdem dreptul de a participa, pentru o perioadă de 5 ani de la momentul constatării, la programele derulate de AFM.

Declar că am luat cunoştinţă de prevederile Legii nr. 286/2009 privind Codul penal, cu modificările şi completările ulterioare, privind falsul în declaraţii.

Subsemnatul, îmi asum răspunderea tuturor informaţiilor conţinute în prezenta cerere de validare şi în toate celelalte documente depuse şi garantez că datele furnizate sunt actuale, reale şi corecte.

Am luat cunoştinţă că neîndeplinirea condiţiilor de mai sus ori prezentarea eronată sau falsă a acestor condiţii va duce automat la respingerea cererii de validare sau, ulterior, la returnarea integrală a sumelor decontate societăţii noastre de către AFM în cadrul programului.

Subsemnatul autorizez prin prezenta cerere de validare orice instituţie, societate comercială, bancă, alte persoane juridice să furnizeze date şi informaţii reprezentanţilor autorizaţi ai AFM cu privire la orice aspect tehnic şi financiar în legătură cu activitatea societăţii pe care o reprezint.

Prin semnarea prezentei cereri de validare confirm că am înţeles şi mi-am însuşit în integralitate conţinutul acesteia.

Reprezentant legal

Numele şi prenumele …............................

Semnătura ...................................

Data ...........................

Anexa nr. 2 la ghid

**CONTRACT DE PARTICIPARE**

**Nr. ........ din ......................**

Între părţile contractante:

Administraţia Fondului pentru Mediu, *denumită în continuare AFM*, cu sediul în municipiul Bucureşti, Splaiul Independenţei nr. 294, corp A, sectorul 6, cod poştal 060031, cod de identificare fiscală ................., cont nr. .................. deschis la Trezoreria Statului Sector 6, Bucureşti, reprezentată legal prin .................. - preşedinte, *în calitate de finanţator,* în cadrul **Programului aferent schemei de ajutor de stat** **„Sprijin în vederea achiziționării de tractoare şi mașini agricole autopropulsate”**

şi

........................ - S.R.L./S.A., cu sediul social în .................., cod poştal ..................., înregistrată la Oficiul Registrului Comerţului de pe lângă Tribunalul ............. cu nr. ................, cod de identificare fiscală .........., reprezentată legal prin (numele şi prenumele) ...................., CNP ................., administrator, în calitate de dealer validat, *denumit în continuare dealer,*

a intervenit prezentul contract de participare, denumit în continuare contract.

**Articolul 1**

**Obiectul contractului**

1.1. Prin prezentul contract AFM plăteşte dealerului validat sumele solicitate în cererea de decontare, reprezentând cheltuieli eligibile efectuate de către beneficiarul finanţării şi facturate de dealer.

1.2. Programul este finanţat şi se desfăşoară în conformitate cu prevederile Ghidului de finanţare al Programului aferent schemei de ajutor de stat „Sprijin în vederea achiziționării de tractoare şi mașini agricole autopropulsate”, denumit în continuare ghid. În cuprinsul contractului sunt utilizaţi termenii consacraţi prin ghid.

**Articolul 2**

**Durata contractului**

Prezentul contract intră în vigoare la data semnării lui de către ambele părţi şi este valabil 24 de luni, cu posibilitatea prelungirii.

**Articolul 3**

**Mecanismul de finanțare**

3.1. Decontarea se realizează prin depunerea de către dealer a cererilor de decontare lunare, în interiorul perioadei prevăzute la art. 2.

3.2. Plata se realizează pe măsura decontării sumelor solicitate, prin debitarea contului de trezorerie al AFM şi creditarea contului deschis de către dealer, pe bază de cerere de decontare, însoţită în mod obligatoriu de documentele prevăzute în aceasta, în condiţiile în care cererea de decontare şi documentele aferente sunt complete şi corect întocmite.

3.3. În situaţia în care dealerul validat are înscrişi în aplicaţie mai mult de 10 beneficiari, se va solicita la decont finanţare pentru minimum 10 tractoare şi mașini agricole autopropulsate, precum și accesorii ale acestora.

3.4. Modelul cererii de decontare este prevăzut în anexa care face parte integrantă din prezentul contract.

3.5. Programul se derulează în limita creditelor de angajament şi bugetare prevăzute cu această destinaţie prin bugetul anual al Fondului pentru mediu, aprobat conform legii.

3.6. Cererea de decontare se depune la AFM la data de …............ a fiecărei luni.

3.7. Orice plată excedentară efectuată de către AFM constituie plată necuvenită, dealerul având obligaţia de a restitui sumele necuvenite în termen de 5 zile de la data confirmării de primire a notificării din partea AFM.

**Articolul 4**

**Obligaţiile părţilor**

4.1. Dealerul se obligă:

1. să asigure înregistrarea în evidenţa contabilă a tuturor documentelor privind operaţiunile aferente prezentului contract, precum şi arhivarea acestora, conform reglementărilor contabile în vigoare;
2. să comercializeze tractoare şi mașini agricole autopropulsate, precum și accesorii ale acestora, în vederea finanțării achiziției acestora de AFM, în conformitate cu specificaţiile tehnice prevăzute de ghidul de finanţare aferent programului;
3. să plătească toate taxele, impozitele, contribuţiile şi amenzile pe care le datorează, potrivit reglementărilor legale şi în termenele prevăzute de acestea;
4. să permită reprezentanţilor AFM şi altor organisme abilitate accesul la sediul său social şi punctele sale de lucru pentru examinarea registrelor şi a evidenţelor contabile, precum şi a altor documente relevante în legătură cu derularea programului;
5. în îndeplinirea prezentului contract, să nu prezinte date, informaţii sau înscrisuri false, eronate ori incomplete;
6. să furnizeze, în maximum 15 zile de la notificarea AFM, orice informaţii sau documente suplimentare considerate necesare pentru îndeplinirea prezentului contract;
7. să specifice, în orice formă şi în orice mediu, în cazul oricărui demers publicitar efectuat cu privire la furnizarea tractoarelor şi/sau mașinilor agricole autopropulsate, precum și a accesoriilor aferente a căror achiziție este finanțată de AFM, în cadrul Programului aferent schemei de ajutor de stat „Sprijin în vederea achiziționării de tractoare şi mașini agricole autopropulsate”;
8. să prezinte orice reducere de preţ, indiferent de denumirea sub care este promovată, în aşa fel încât să nu genereze confuzii între aceasta şi suma acordată cu titlul de finanțare din Fondul pentru mediu;
9. să analizeze documentele încărcate conform procedurii de analiză;
10. să justifice în scris motivele de fapt şi de drept care stau la baza deciziei de a considera un solicitant neeligibil sau, dacă acesta a fost selectat, motivele de fapt şi de drept care stau la baza refuzului de a furniza bunurile achiziționate prin finanțare în cadrul programului;
11. să păstreze confidenţialitatea tuturor informaţiilor la care are acces, să respecte prevederile legale de prelucrare şi protecţie a datelor cu caracter personal, inclusiv Regulamentul (UE) nr. 2016/679 al Parlamentului European şi al Consiliului din 27 aprilie 2016 privind protecţia persoanelor fizice în ceea ce priveşte prelucrarea datelor cu caracter personal şi privind libera circulaţie a acestor date şi de abrogare a Directivei 95/46/CE (Regulamentul general privind protecţia datelor), să ia toate măsurile necesare pentru a păstra confidenţialitatea asupra datelor şi informaţiilor prelucrate şi să gestioneze în condiţii de maximă siguranţă documentele depuse de către persoanele fizice;
12. să respecte integral condiţiile, etapele şi termenele stabilite în cuprinsul ghidului;
13. să asigure accesul, în vederea obţinerii finanţării, în mod nemijlocit şi nediscriminatoriu, tuturor persoanelor fizice în cadrul programului, în ceea ce priveşte egalitatea de gen şi şanse şi cu privire la accesul persoanelor cu dizabilităţi, potrivit prevederilor legale;
14. să notifice AFM în situaţia în care se află în imposibilitatea de a-şi îndeplini obligaţia de a furniza bunurile care urmează a fi finanțate în cadrul programului;
15. să păstreze şi să arhiveze toate contractele, actele şi documentele justificative şi contabile pentru toate operaţiunile derulate în cadrul programului şi să reconstituie, în condiţiile legii, documentele pierdute, sustrase sau distruse;
16. să asigure executarea proiectelor cu diligenţa necesară şi eficienţă, în conformitate cu prezentul contract, ghidul de finanţare al programului, precum şi cu legislaţia în vigoare şi standardele de mediu aplicabile;
17. să ia măsuri de protecţie a datelor cu caracter personal pe care le colectează, prelucrează şi stochează/arhivează, pentru toate persoanele participante în cadrul proiectului.

4.2. AFM se obligă:

1. să asigure plata în condiţiile menţionate prin prezentul contract, în limita fondurilor prevăzute prin bugetele anuale ale Fondului pentru mediu;
2. să pună la dispoziţia dealerului informaţiile legate de finanţare;
3. să permită accesul dealerului în aplicaţie în vederea introducerii informaţiilor sau completării acestora, în condiţiile prevăzute prin ghid;
4. să informeze dealerul validat, cu cel puţin o zi înainte, despre orice intervenţie tehnică a personalului propriu asupra aplicaţiei şi care poate determina imposibilitatea accesului dealerului la aceasta.

**Articolul 5**

**Răspunderea contractuală**

5.1. Nerespectarea de către dealer a oricăreia dintre obligaţiile asumate prin prezentul contract constituie caz de culpă.

5.2. Constituie caz de culpă fapta dealerului de a comite nereguli de ordin financiar în cadrul programului şi în legătură cu acesta, stabilite printr-o hotărâre judecătorească definitivă.

5.3. Dealerul îşi asumă integral răspunderea pentru prejudiciile cauzate terţilor din culpa sa pe întreg parcursul derulării prezentului contract, AFM fiind degrevată în totalitate de orice responsabilitate.

5.4. Dealerul îşi asumă integral răspunderea atât pentru analiza documentelor încărcate de către solicitant, cât şi pentru motivele de fapt şi de drept care stau la baza refuzului de furnizare a bunurilor achiziționate în cadrul programului.

5.5. Dealerul rămâne direct răspunzător pentru toate consecinţele financiare directe sau indirecte antrenate de încetarea contractului înainte de termen din culpa sa.

5.6. Orice caz de culpă şi orice disfuncţionalitate apărute pe parcursul derulării prezentului contract vor fi notificate dealerului de către AFM, în maximum 5 zile de la constatare. În cazul în care deficienţele nu sunt înlăturate în termen de maximum 30 de zile de la data notificării sau nu pot fi înlăturate, AFM are dreptul de a lua următoarele măsuri:

1. sistarea temporară a utilizării finanţării sau suspendarea contractului, până la remedierea cauzelor care au dus la sistare;
2. recuperarea sumelor virate către dealer, aferente cheltuielilor decontate în legătură cu care nu au fost înlăturate deficienţele, în cuantum egal cu contravaloarea respectivelor cheltuieli, la care se adaugă dobânzi calculate în temeiul art. 9 alin. (1) lit. l) din OUG nr. 196/2005 privind Fondul pentru mediu, aprobată cu modificări şi completări prin Legea nr. 105/2006, cu modificările şi completările ulterioare.

5.7. În situaţia în care, în urma verificării eşantionului prevăzut la art. 22 alin. (5) din ghid, AFM constată că 5% dintre beneficiari nu erau eligibili, atât dealerul, cât şi reprezentantul legal al acestuia îşi pierd dreptul de a participa, pentru o perioadă de 5 ani de la momentul constatării, la programele derulate de AFM.

**Articolul 6**

**Încetarea contractului**

6.1. Prezentul contract încetează de drept:

1. la data prevăzută în cuprinsul acestuia;
2. la data intervenţiei unui act de autoritate;
3. la apariţia unor circumstanţe care nu au putut fi prevăzute la data încheierii acestuia şi care conduc la modificarea clauzelor contractuale în asemenea măsură încât îndeplinirea prezentului contract ar fi contrară AFM şi interesului public; acest fapt va fi notificat dealerului în termen de 10 zile de la momentul apariţiei unor astfel de circumstanţe sau de la momentul în care AFM a luat cunoştinţă de apariţia unor astfel de circumstanţe.

6.2. Contractul poate înceta prin reziliere, în condiţiile prevăzute la art. 5.

6.3. Prezentul contract încetează prin acordul părţilor, în cazul în care dealerul transferă colectiv, către un alt dealerul validat, obligaţiile de furnizare de tractoare şi mașini agricole autopropulsate în vederea achiziției cu finanțare în cadrul programului derulat de AFM, sub condiţia acceptării preluării obligaţiilor de către unul sau mai mulţi dealeri validaţi.

**Articolul 7**

**Forţa majoră**

7.1. Prin forţă majoră se înţelege un eveniment independent de voinţa părţilor, imprevizibil şi insurmontabil, intervenit după încheierea prezentului contract şi care împiedică părţile să îşi execute, total sau parţial, obligaţiile contractuale.

7.2. Partea care invocă forţa majoră are următoarele obligaţii:

1. să notifice cealaltă parte în termen de 5 zile de la data apariţiei;
2. să transmită, în termen de cel mult 30 de zile de la data producerii evenimentului considerat a fi caz de forţă majoră, certificatul de forţă majoră emis de autoritatea competentă;
3. să comunice data încetării în termen de 5 zile de la încetare;
4. să ia orice măsuri care îi stau la dispoziţie în vederea limitării consecinţelor.

7.3. Dacă nu se procedează la anunţare, în condiţiile şi termenele prevăzute, partea care o invocă va suporta toate daunele provocate celeilalte părţi prin lipsa notificării.

7.4. Îndeplinirea prezentului contract va fi suspendată în perioada de acţiune a forţei majore, dar fără a prejudicia drepturile ce li se cuveneau părţilor până la apariţia acesteia.

7.5. Forţa majoră, comunicată şi dovedită în condiţiile pct. 7.2, exonerează de răspundere partea care o invocă.

7.6. Dacă forţa majoră şi/sau consecinţele acesteia durează sau sunt estimate că vor dura mai mult de 3 luni, părţile se obligă să negocieze cu bună-credinţă în vederea identificării soluţiei celei mai bune:

1. încetarea prezentului contract, fără ca vreuna dintre părţi să poată pretinde celeilalte daune-interese;
2. modificarea contractului.

**Articolul 8**

**Cesiunea**

8.1. Prezentul contract, precum şi toate drepturile şi obligaţiile decurgând din acesta nu pot face obiectul niciunei cesiuni, totale sau parţiale.

8.2. Prin excepţie de la pct. 8.1. dealerul poate ceda, total sau parţial, unui alt dealer din cadrul programului obligaţia de furniza bunurile care urmează a fi achiziționate în cadrul programului, precum şi celelalte obligaţiile corelative realizării acesteia, în condiţiile prevăzute de ghidul de finanțare.

**Articolul 9**

**Litigii**

9.1. Orice diferend rezultat din interpretarea şi/sau executarea prezentului contract se va rezolva, pe cât posibil, pe cale amiabilă.

9.2. În cazul în care o soluţie amiabilă nu este posibilă, litigiul se supune spre soluţionare instanţelor judecătoreşti competente în a căror rază teritorială îşi are sediul AFM.

**Articolul 10**

**Prelucrarea datelor cu caracter personal**

10.1. Colectarea, prelucrarea şi stocarea/arhivarea datelor cu caracter personal ale părţilor contractante, reprezentanţilor acestora sau ale beneficiarilor sau coproprietarilor/devălmaşilor beneficiarilor ori ale împuterniciţilor acestora se vor realiza de ambele părţi în conformitate cu prevederile Regulamentului (UE) nr. 679/2016, precum şi cu respectarea legislaţiei naţionale în materie, în scopul implementării şi monitorizării proiectului, realizării obiectivului contractului, precum şi în scop statistic.

10.2. Datele cu caracter personal ale părţilor contractante, reprezentanţilor acestora sau ale beneficiarilor sau coproprietarilor/devălmaşilor beneficiarilor ori ale împuterniciţilor acestora, aşa cum sunt clasificate în Regulamentul (UE) nr. 679/2016, vor fi prelucrate de AFM în acord cu legislaţia menţionată pe toată perioada contractuală, inclusiv pe perioada de verificare şi urmărire a obiectivelor contractuale, în scopul şi temeiul legal pentru care s-a perfectat prezentul contract.

10.3. Părţile contractuale se vor informa şi notifica reciproc cu privire la orice încălcare a securităţii prelucrării datelor cu caracter personal din prezentul contract, în vederea adoptării de urgenţă a măsurilor tehnice şi organizatorice ce se impun şi în vederea notificării Autorităţii Naţionale de Supraveghere a Prelucrării Datelor cu Caracter Personal (ANSPDCDCP), conform obligaţiilor ce decurg din prevederile Regulamentului (UE) nr. 679/2016.

10.4. Părţile vor fi exonerate de răspunderea pentru dezvăluirea informaţiilor prevăzute la alineatul precedent dacă:

1. informaţia a fost dezvăluită după ce a fost obţinut acordul scris al celeilalte părţi contractante în acest sens, cu respectarea prevederilor legale incidente;
2. partea contractantă a fost obligată în mod legal să dezvăluie informaţia.

**Articolul 11**

**Publicarea datelor**

Dealerul este de acord ca următoarele date să fie publicate de către AFM: denumirea, datele de începere şi de finalizare ale proiectelor implementate, principalii indicatori ai programului, precum şi plăţile efectuate în cadrul programului.

**Articolul 12**

**Dispoziţii finale**

12.1. Orice notificare în baza prezentului contract se face în scris, la următoarele adrese:

1. pentru AFM: municipiul Bucureşti, Splaiul Independenţei nr. 294, corp A, sectorul 6, cod poştal .............;
2. pentru dealer: .........................................................., cod poştal .................; în cazul în care dealerul doreşte să fie notificat la o altă adresă sau şi-a schimbat adresa, aceasta va fi comunicată AFM în scris.

12.2. Notificările făcute dealerului la adresa menţionată în cuprinsul pct. 12.1 sau la o altă adresă comunicată ulterior se consideră a fi aduse la cunoştinţa acestuia.

12.3. Prin semnarea prezentului contract, inclusiv în caz de semnare prin împuternicire notarială, noi, reprezentanţii legali ai dealerului, am luat cunoştinţă de prevederile Legii nr. 286/2009 privind Codul penal, cu modificările şi completările ulterioare, privind falsul în declaraţii.

12.4. Prezentul contract poate fi modificat şi/sau completat numai cu acordul părţilor, exprimat în scris, prin act adiţional, cu excepţia cazului în care se modifică data de depunere a cererii de decontare prevăzută la art. 3 pct. 3.6, care se poate realiza prin transmiterea de către dealer a unei cereri justificate.

12.5. Prezentul contract a fost semnat astăzi, ......................, în două exemplare originale, ambele având aceeaşi valoare juridică, câte un exemplar pentru fiecare parte contractantă.

Administraţia Fondului pentru Mediu

Preşedinte, .....................................

Dealer

Societatea ................................................ - S.A./S.R.L.

Prin reprezentant legal/împuternicit,

...........................................

Anexa nr. 3 la ghid

**CERERE DE FINANȚARE**

Titlul programului:**Programul aferent schemei de ajutor de stat** **„Sprijin în vederea achiziționării de tractoare şi mașini agricole autopropulsate”**

A. Date de identificare

Nume și prenume ............, CNP..........., telefon..............,

Domiciliat în:

Județ..........., localitate: localitate componentă................, cod poștal........, stradă....., număr .................COD CAEN aferent activității agricole desfășurate: .....................

Subsemnatul, în calitate de producător agricol, persoană fizică, care își desfășoară activitatea în domeniul producției agricole primare,solicit înscrierea în Programul aferent schemei de ajutor de stat „Sprijin în vederea achiziționării de tractoare şi mașini agricole autopropulsate”, în vederea obținerii unui ajutor de stat în valoare de maxim ....... lei cu TVA, pentru achiziția unui tractor/mașină agricolă autopropulsată, precum și a accesoriilor agricole aferente.

B. Cuantumul finanțării

Valoare intensitate:

65% [ ]

80%, pentru tânăr fermier [ ]

Valoare achiziție:

Euro: ......

Lei: .........

Valoare ajutor de stat:

Euro: ......

Lei: .........

C. **Declaraţie pe propria răspundere**

Subsemnatul, ....................................., declar pe propria răspundere, sub sancţiunile aplicate faptei de fals în declaraţii, că **la momentul înscrierii în aplicație**:

1. nu am fost condamnat pentru infracţiuni împotriva mediului prin hotărâre judecătorească definitivă;
2. nu fac obiectul unui ordin de recuperare neexecutat în urma unei decizii anterioare a Comisiei Europene prin care un ajutor acordat este declarat ilegal și incompatibil cu piața internă;
3. nu am obținut finanţare prin proiecte ori programe finanţate din alte fonduri publice, inclusiv fonduri comunitare, pentru aceeași investiție care urmează a fi efectuată în cadrul programului;
4. nu sunt în dificultate, respectiv în reorganizare, în lichidare sau în faliment;

**De asemenea:**

1. nu voi solicita finanțare pentru TVA, cu excepția cazului în care nu este recuperabilă în temeiul legislației naționale privind TVA;
2. mă angajez să achit contribuţia proprie, în condițiile prevăzute de ghidul de finanțare al programului;
3. mă angajez să înregistrez permanent la primărie bunul achiziționat prin program, pe numele meu;
4. sunt de acord ca reprezentanţii Administraţiei Fondului pentru Mediu (AFM) sau ai instituţiilor desemnate de autoritatea centrală pentru protecţia mediului sau ai altor instituţii cu atribuţii în verificarea şi controlul utilizării banului public să verifice utilizarea finanţării primite;
5. sunt de acord cu privire la prelucrarea de către AFM şi dealerul validat a tuturor datelor şi informaţiilor furnizate, precum şi cu privire la transmiterea acestora, de către AFM, către terţe instituţii sau persoane juridice în vederea verificării îndeplinirii tuturor obligaţiilor şi clauzelor prevăzute în ghidul de finanţare sau în scopul elaborării de situaţii şi statistici;
6. mă angajez să permit accesul reprezentanţilor AFM, precum şi al altor organisme abilitate de lege, pentru inspectarea activităţilor/investițiilor realizate din sumele acordate cu titlul de finanţare, inclusiv în perioada de monitorizare;
7. voi menţine în funcţiune bunul achiziţionat prin program și îl voi utiliza cu diligența unui bun proprietar;
8. mă oblig să nu înstrăinez bunul achiziționat prin program până la sfârșitul perioadei de monitorizare a ajutorului de stat acordat;
9. mă oblig să nu afectez investiţia finanţată şi funcţionarea acesteia până la expirarea perioadei de monitorizare;
10. voi păstra documentele încărcate în aplicaţie până la finalul perioadei de monitorizare;
11. mă voi asigura că bunul achiziționat are aplicat autocolant de către dealerul validat și îl voi menţine şi întreţine în bună stare;
12. nu cumulez ajutorul de stat care urmează a fi acordat de AFM cu alte ajutoare obținute prin proiecte și/sau programe finanțate din alte fonduri publice, inclusiv fonduri comunitare, pentru aceeași achiziție efectuată;
13. nu am beneficiat de finanțări din alte surse/alte ajutoare de stat/de minimis pentru achiziția bunului achiziționat prin program.

**Totodată,** mă angajez că voi preda personal ori prin intermediul unui cedent, un autovehicul uzat la orice unitate specializată în vederea dezmembrării și voi efectua demersurile necesare în vederea:

1. casării şi emiterii certificatului de distrugere a autovehiculului uzat;
2. încărcării în aplicație a certificatului de distrugere a autovehiculului uzat, în termen de maxim 60 zile de la data aprobării acordării ajutorului de stat;
3. încărcării în aplicație a declarației pe propria răspundere conform căreia sunt proprietar al autovehiculului uzat, în situația în care autovehiculul uzat este proprietate personală;
4. încărcării în aplicație a declarației pe propria răspundere a cedentului conform căreia este proprietar al autovehiculului uzat și îl cedează subsemnatului, în situația în care autovehiculul uzat este dobândit de la un cedent.

D. **Declaraţie privind prelucrarea datelor cu caracter personal**

Administraţia Fondului pentru Mediu, cu sediul în Splaiul Independenţei nr. 294, corp A, sectorul 6, Bucureşti, telefon 021.317.02.87, colectează şi prelucrează date cu caracter personal în conformitate cu prevederile Regulamentului (UE) nr. 679/2016 al Parlamentului European şi al Consiliului din 27 aprilie 2016 privind protecţia persoanelor fizice în ceea ce priveşte prelucrarea datelor cu caracter personal şi privind libera circulaţie a acestor date şi de abrogare a Directivei 95/43/CE (Regulamentul general privind protecţia datelor).

Prin acest document, Administraţia Fondului pentru Mediu informează persoanele vizate ale căror date sunt colectate cu privire la modul în care sunt utilizate aceste date şi despre drepturile care li se cuvin.

a)Date de contact

Administraţia Fondului pentru Mediu

Adresa: Splaiul Independenţei nr. 294, corp A, sectorul 6, Bucureşti

Număr de telefon: 021.317.02.87

b)Date de contact ale responsabilului cu protecţia datelor

E-mail: dpo@afm.ro

Adresa: Splaiul Independenţei nr. 294, corp A, sectorul 6, Bucureşti

Număr de telefon: (021)319.48.49, (021)319.48.50, fax: (021)317.02.89

c)Scopurile prelucrării datelor cu caracter personal Administraţia Fondului pentru Mediu colectează date cu caracter personal, pe care le poate prelucra în scopuri precum implementarea tehnică, implementarea financiară (plata) şi monitorizare. Astfel, prelucrarea datelor personale se realizează, fără a fi limitativ, pentru următoarele:

– verificarea cererilor de finanțare;

– selectarea proiectelor finanţate;

– stabilirea obligaţiilor contractuale;

– autorizarea plăţii către beneficiari;

– efectuarea plăţii către beneficiari;

– înregistrarea angajamentelor de plată şi a plăţilor;

– managementul informatic al plăţilor realizate către beneficiarii proiectelor.

Temeiul prelucrării este constituit din contractul de finanţare şi prevederile legale aplicabile. Astfel, pentru a facilita desfăşurarea activităţilor aflate în legătură cu contractul de finanţare şi în vederea îndeplinirii obligaţiilor legale, comunicăm aceste date către autorităţi publice, terţi sau împuterniciţi.

d)Destinatari ai datelor cu caracter personal În fluxul de procesare şi stocare, datele cu caracter personal ar putea fi transferate, după caz, următoarelor categorii de destinatari:

– furnizori, prestatori, terţi sau împuterniciţi implicaţi în mod direct sau indirect în procesele aferente scopurilor mai sus menţionate (furnizori de servicii IT, furnizori de servicii de consultanţă etc.);

– operatori, titulari de drepturi, autorităţi publice abilitate de lege sau cu care AFM a încheiat protocoale de colaborare în scopul îndeplinirii atribuţiilor specifice conferite de legislaţia europeană şi naţională.

e)Perioada stocării datelor

Toate datele cu caracter personal colectate vor fi stocate numai atât timp cât este necesar, luând în considerare durata contractuală a dealerului validat prin care s-a realizat înscrierea în program până la îndeplinirea obligaţiilor contractuale, respectiv a scopului, şi (plus) termenele de arhivare prevăzute de dispoziţiile legale în materie şi/sau atât cât este necesar pentru a ne exercita drepturile legitime (şi drepturile legitime ale altor persoane).

f)Drepturile persoanei vizate

Persoanele vizate ale căror date cu caracter personal sunt colectate de către Administraţia Fondului pentru Mediu au următoarele drepturi, conform legislaţiei în domeniu:

– dreptul de acces;

– dreptul la rectificarea datelor;

– dreptul la ştergerea datelor („dreptul de a fi uitat“);

– dreptul la restricţionarea prelucrării;

– dreptul la portabilitatea datelor;

– dreptul la opoziţie;

– drepturi cu privire la procesul decizional individual automatizat, inclusiv crearea de profiluri;

– dreptul la retragerea consimţământului în cazul prelucrării în scop de informare sau promovare;

– dreptul de a depune o plângere în faţa unei autorităţi de supraveghere a prelucrării datelor cu caracter personal;

– dreptul la o cale de atac judiciară;

– dreptul de a fi notificat de către operator.

Prin prezenta, declar că am fost informat cu privire la prelucrarea datelor cu caracter personal de către Administraţia Fondului pentru Mediu, precum şi de dealerul validat care va implementa proiectul.

Anexa nr. 4 la ghid

Cerere de decontare - model

**CERERE DE DECONTARE\*)**

*\*) În situaţia în care dealerul validat are înscrişi în aplicaţie mai mult de 10 beneficiari, se va solicita decontarea cheltuielilor eligibile pentru minimum 10 proiecte.*

Titlul programului: Programul aferent schemei de ajutor de stat **„Sprijin în vederea achiziționării de tractoare şi mașini agricole autopropulsate”**

Denumirea completă a dealerului validat .....................................

Forma juridică de organizare ..................................................

Înregistrat/Înregistrată la Oficiul Registrului Comerţului de pe lângă Tribunalul .................... cu nr. de ordine ...../...../........., cod de identificare fiscală .................................., cont nr. ................, deschis la Trezoreria .....................................

Adresa sediului social: localitatea ............................, str. ........................... nr. ........, bl. ......, sc. ......, et. ....., ap. ....., judeţul/sectorul ..............., cod poştal ........, telefon....................., e-mail .................

Reprezentat/Reprezentată legal de .........................................., în calitate de ................................., prin ...........................

Reprezentant legal/Împuternicit al reprezentantului legal ..................................................., telefon..............., e-mail .............

În baza Contractului de participare nr. ........./..............., vă rugăm să aprobaţi prezenta cerere de decontare pentru suma de ..................... lei.

Subsemnatul declar că am luat cunoştinţă de prevederile Legii nr. 286/2009 privind Codul penal, cu modificările şi completările ulterioare, privind falsul în declaraţii şi îmi asum răspunderea tuturor informaţiilor conţinute în prezenta cerere de decontare şi în listele beneficiarilor şi garantez că datele furnizate sunt actuale, reale şi corecte. Totodată, declar pe propria răspundere că:

1. am respectat procedura de analiză şi prevederile ghidului de finanţare;
2. îmi asum realitatea, corectitudinea şi concordanţa cu prevederile ghidului de finanţare ale documentelor analizate şi ale celor prezentate la cererea de decontare;
3. certific respectarea criteriilor de eligibilitate ale bunurilor achiziționate prin program de solicitanţii aprobaţi;
4. bunurile ale căror cheltuieli de achiziție le solicit prin prezenta cerere de decontare respectă criteriile de eligibilitate prevăzute la art. 8 din ghid.

Reprezentant legal/Împuternicit al reprezentantului legal\*\*\*)

Numele şi prenumele ...................................

Funcţia .........................................................

Semnătura ...................................................

\*\*\*) În cazul în care cererea de decontare este semnată de persoana împuternicită, se vor transmite inclusiv împuternicirea notarială şi cartea de identitate a împuternicitului.